15 Nordjyske byer er i denne uge på førstehjælpskurser og får deres helt egen hjertestarter. Det kan nemlig være altafgørende, at vi kan førstehælp, og derfor har Dansk Folkehjælp startet projektet ”Førstehjælp i lokalområdet”, hvor de denne uge rejser rundt i landet og uddanner borgerne i førsthjælp. Ifølge Dansk Hjertestopregister overlever 1 ud af 8, hvis der udføres førstehjælp, hvorimod kun 1 ud af 30 overlever, hvis der ikke ydes hjerte-lungeredning. Hurtig førstehjælp ved hjertestop vil resultere i en større overlevelseschance og sikre en hurtigere genoptræning, men vil også spare samfundet for udgifter til langvarige behandlinger og varige mén. - En hurtig førstehjælpsindsats ved hjertestop vil skabe en større tryghed blandt borgere i landkommunerne og små landsbysamfund, hvor responstiden på ambulancer eller hjælp kan være lang, skriver Dansk Folkehjælp i en pressemeddelelse. På søndag rundes det sidste kursus i projektet af, og der har Dansk Folkehjælp uddannet i alt 866 lokale borgere i førstehjælp og opsat 62 hjertestartere fordelt rundt om i Regionerne Nordjylland, Midtjylland, Syddanmark og Sjælland. - Med en aktiv deltagerprocent på 91 procent på førstehjælpskurserne, har borgerne tydeligt vist, at de er parat til selv at tage ansvar for deres lokalområde, skriver Dansk Folkehjælp i en pressemeddelelse. Hjertestarteren er doneret af Trygfonden og vil være tilgængelig for borgerne hele døgnet rundt, ligesom den bliver registreret på hjertestarter.dk.

Referat:
En hjertestarter og en omgang førstehjælp kan være altafgørende, hvis man får et hjertestop. Derfor har Dansk Folkehjælp givet 15 nordjyske byer et kursus i førstehjælp.